സഹകരണ മേഖലയില് അരനൂറ്റാണ്ട് എ. ഇബ്രാഹിം കുട്ടിക്ക് നാടിന്റെ ആദരം കിളിമാനൂര്: സഹകരണ രാഷ്ട്രീയ മേഖലകളില് അരനൂറ്റാണ്ട് പിന്നിട്ട നഗരൂര് പഞ്ചായത്ത് മുന് പ്രസിഡന്റ് കൂടിയായ എ. ഇബ്രാഹിം കുട്ടിക്ക് നാടിന്റെ ആദരം. സ്നേഹപൂര്വം സാറിന് എന്ന് നാമകരണം ചെയ്ത് ഒരുമാസമായി തുടരുന്ന പരിപാടിയുടെ സമാപനവും ആദരിക്കല് ചടങ്ങും നാളെ സമാപിക്കുമെന്ന് സ്വാഗതസംഘം ഭാരവാഹികള് വാര്ത്താസമ്മേളനത്തില് അറിയിച്ചു. 1970ല് നഗരൂര് സര്വീസ് സഹകരണ ബാങ്കിന്റെ പ്രസിഡന്റായി സഹകരണ രംഗത്ത് സജീവമായ എ.ഇബ്രാഹിം കുട്ടി, 12 വര്ഷക്കാലം നഗരൂര് പഞ്ചായത്ത് പ്രസിഡന്റായും, 30 വര്ഷക്കാലം പഞ്ചായത്തംഗമായും പ്രവര്ത്തിച്ചു. സംസ്ഥാന സഹകരണ യൂണിയന് മാനേജിംഗ് കമ്മിറ്റി അംഗം, ജില്ല സഹകരണ ബാങ്ക് വൈസ് പ്രസിഡന്റ്, കാര്ഷിക വികസന ബാങ്ക് ഭരണസമിതി അംഗം, കിളിമാനൂര് ഹൗസിംഗ് സഹകരണസംഘം വികസന സമിതി അംഗം, ദീര്ഘകാലം അദ്ധ്യാപകന്, ഹെഡ് മാസ്റ്റര് എന്നീ നിലകളില് എ.ഇബ്രാഹിംകുട്ടി വ്യക്തിമുദ്ര പതിപ്പിച്ചു. കഴിഞ്ഞ ഒരുമാസമായി നടക്കുന്ന പരിപാടികളില് നിര്ദ്ധന കുടുംബത്തിന് വീട് നിര്മിച്ചു നല്കി. രക്തദാന ക്യാമ്ബ്, പഠനസഹായ വിതരണം, അനാഥാലയത്തില് അന്നദാനം, കിടപ്പ് രോഗികള്ക്ക് ചികിത്സാസഹായം തുടങ്ങിയ പരിപാടികള് സംഘടിപ്പിച്ചു. നാളെ വൈകിട്ട് 4 ന് നടക്കുന്ന ആദരിക്കല് ചടങ്ങ് മുന് പ്രതിപക്ഷ നേ താവ് രമേശ് ചെന്നിത്തല ഉദ്ഘാടനം ചെയ്യും. ഡി.സി.സി പ്രസിഡന്റ് പാലോട് രവി അദ്ധ്യക്ഷത വഹിക്കും. എന്.കെ. പ്രേമചന്ദ്രന്, കോലിയക്കോട് കൃഷ്ണന് നായര് എന്നിവര് മുഖ്യ പ്രഭാഷണം നടത്തും. അടൂര് പ്രകാശ് എം.പി, കെ.പി.സി. സി സെക്രട്ടറി ബി.ആര്.എം ഷഫീര്, നഗരൂര് പഞ്ചായത്ത് പ്രസിഡന്റ് ഡി.സ്മിത, വൈസ് പ്രസിഡന്റ് അബി ശ്രീരാജ്, തോന്നയ്ക്കല് ജമാല്, നബീല് കല്ലമ്ബലം തുടങ്ങിയവര് സംസാരിക്കും. വാര്ത്താസമ്മേളനത്തില് സ്വാഗതസംഘം ഭാരവാഹികളായ അജി കേശവപുരം, ബി. രത്നാകരന്പിള്ള, ജി.സുദര്ശനന്, എ.പി. സന്തോഷ് ബാബു, തുളസീധരന് നായര്, രാജേഷ് എന്നിവര് പങ്കെടുത്തു.